בבת ים פועלות שלוש חברות אוטובוסים שמפעילות יחדיו 33 קווים, אשר רובם נוסעים לתל אביב. את רוב הקווים בבת ים מפעילה חברת דן, חלק מפעילה אגד ואילו מטרופולין אשר החלה את פעילותה בעיר עקב זכייתה במכרז אשכול שרון-חולון וכן היא מפעילה 2 קווים בלבד. כמעט כל הקווים בבת ים הם עירוניים ומאספים (למעט קו מהיר 406 ,וכן קווים המופעלים באוטובוס בין עירוני:144 374 143 של אגד). בבת ים שוכנים 2 מסופים, שנייהם ממוקמים בדרום העיר; מסוף בית העלמין ומסוף מרכז הספורט (ניסנבוים). מסוף מוזיאון אגד הנמצא בחולון משרת גם הוא את בת ים. רוב הקווים העירוניים עוברים בשני צירים מרכזיים, האחד דרך מרכז העיר דרך הרחובות בלפור והרצל, והשני דרך השכונות רמות הנשיא ורמת יוסף. מעט מן הקווים עוברים דרך אזור התעשייה שכונת ותיקים. הקווים העוברים בשני הצירים בדרך כלל נפגשים במצבה (כיכר המגנים).
רוב הקווים העירוניים לכיוון מזרח עוברים דרך תחנת רכבת יוספטל (מלבד מעטים העוברים דרך קק"ל), והקווים הבינעירוניים היוצאים מבת ים לכיוון מזרח עוברים לרוב במסלול המשלב את ציר בלפור עד לשדרות העצמאות, משם האוטובוסים יוצאים לכיוון ציר מבצע סיני (בכיוון דרום) ומשם לתחנת רכבת יוספטל. הקווים הנוסעים דרומה עוברים דרך מרכז הספורט או דרך תחנת רכבת הקוממיות.
ישנם גם ארבעה קווים המשתמשים בנתיבי איילון להגיע לכיוון תל אביב, כאשר קו 140 משתלב אליו דרך מחלף יוספטל (לכיוון בית חולים וולפסון וקניון עזריאלי), והקווים 240 19 ו-26 משתלבים דרך מחלף דב הוז - כאשר קו 19 יוצא מהכביש במחלף וולפסון, וקווים 240 26 ממשיך במסלול הכביש דרך וולפסון וצומת חולון לדרך חיל השריון, עם תחנה בכל אחד מהמחלפים.
היסטוריה.
מהיווסדה בת ים קיבלה שירות מאגד של קווים לתחנה המרכזית בתל אביב. החל מסוף שנות השישים החלו להיכנס קווים של "דן" אל תוך בת ים. תחילה קו 18 לשאול המלך, המלך ג'ורג' ורחוב אלנבי בתל אביב ב-1967, ועד לסוף שנות השבעים נוספו קו 8 לדיזנגוף, קו 10 לרחוב בן יהודה, קו 25 לאוניברסיטת תל אביב דרך אלנבי ואבן גבירול, קו 26 לאבן גבירול דרך יהודה הלוי, קווים 40 ו-42 מאזורים שונים בבת ים לדרך פתח תקווה ורמת גן, קו 44 משיכון עמידר לתחנה המרכזית, וקו 46 משכונות בת ים לתחנה המרכזית. ובשנות השמונים נוסף קו 43 לתל השומר דרך דרום מזרח תל אביב. בשנות התשעים החלו קווי אגד בבת ים 83,84,85 להיות מוארכים לראשון לציון שאז החלה להתקרב אל בת ים, וקו 86 הוארך אל עבר אוניברסיטת תל אביב, כדי לתת שירות גם לשכונות המזרחיות של בת ים. ולאחר סגירת המרכזית הישנה בשנת 2009 הוארך קו 83 אל עבר רכבת מרכז.
ברפורמה בתחבורה הציבורית בגוש דן שהתרחשה בקיץ 2011 בוטלו קווים ומספר קווים הועברו מחברות לחברות ונוספו קווים נוספים למערך האוטובוסים בעיר, כמו כן נערכו שינויים רבים במסלולי הקווים ובנקודת המוצא שלהם. מסופים כגון מסוף המרינה בבת ים לא היו ערוכים לקלוט את כמות האוטובוסים, והיה צורך להסיט חלק מהקווים למסופים אחרים. בנוסף נראה כי מספר קישורים חיוניים נותקו. לכן כבר במהלך חודש יולי נערכו מספר תיקונים כגון העברת מספר קווים ממסוף מרינה למסוף בית העלמין בבת ים או חניון "אגד" בחולון. מספר שכונות בעיר סבלו מחוסר קישור בין אותה שכונה לשאר חלקי העיר או לערים אחרות, למשל, שכונת עמידר הוזנחה כתוצאה מביטול 2 מתוך 3 הקווים שעברו בה, והקו היחיד שעבר בשכונה הוא קו 6 אך קו זה הוא קו פנימי. בין הקווים שבוטלו היו קו 86 שקישר את מזרח בת ים לאוניברסיטת תל אביב (דרך יפו ג' נתיבי איילון), וקו 46 שקישר את בת ים ויפו לתחנה המרכזית החדשה בתל אביב. הקווים הוותיקים 6 ו-18 שונו, הקו הוותיק 26 הועבר מאגד לדן ומסלולו שונה, מסלול קו 87 שונה ועבר לטיילת בת ים, מסלולי הקווים 43, 143 ו-243 שונו - כאשר השניים האחרונים הועברו גם כן בין החברות, וכן נכנסו קווים חדשים, כדוגמת 2א' (המקשר בין חולון, בת ים וראשון לציון), 125 (שלוחה של קו 25 לרמת יוסף וקריית חינוך לוינסקי) 240 (שלוחה של קו 40 דרך מזרח בת ים ובני ברק) 142 (לשדרות רוטשילד ושדרות שאול המלך), ו-99 (המקשר את רחוב יוספטל בבת ים עם דרך השבעה). לאחר ביקורות רבות שנבעו מהרפורמה, הוחזרו חלק מהקווים ששונו ובוטלו, ביניהם קו 43 שהוחזר למסלולו הישן. את קו 86 החליף לאחר חודשיים קו הרכבת בין ראשון לציון לתל אביב.
בקיץ 2014 נחנך קו 1 כקו מקדים לקו האדום, הקו בשל מסלולו בעיקר הוריד עומסים מקווים 40 ו-42., בסוף העשור השני למאה ה-21 נחנך קו 46 במסלול חדש המקשר בין בת ים לרכבת ההגנה ולרחוב יגאל אלון בתל אביב.
בשנת 2017 נערך מרכז אשכול שרון-חולון בו זכתה מטרופולין אשר החלה להפעיל 4 קווים באשכול זה כאשר 2 קווים עוברים בבת ים ומקשרים אותה לחולון ותל אביב.
בעקבות עבודות הרכבת הקלה, החלו לא מעט שינויים בסדרי התנועה באזור כיכר המצבה. תחילה סדרי התנועה השתנו בעקבות חסימת רחוב הרצל לצורך העבודות, מה שגרר אחריו העברת קווים מבלפור בקטע העצמאות-רוטשילד (שהשתמשו רק בקטע זה) לשדרות העצמאות ולמצבה באופן ישיר. לאחר מכן לאחר חסימת שדרות העצמאות, הנסיעה בקטע זה בבלפור נקטעה לטובת העברת הקווים לכיוון בלפור ועוזיאל דרך שדרות העצמאות, עם התקנה של תחנה נוספת לאחר הכיכר.
תחבורה ציבורית בשבת.
במאי 2017, עמותת נוע תנוע החלה להפעיל אוטובוס קו 18 בשבת, שעבר במסלול זהה של קו 18 שמפעילה חברת דן ועצר בתחנות הדומות לו. קו 18 היה אחד מהקווים אשר העמותה תכננה להפעיל, אך לאחר שביצעו סקר והקו זכה במספר הגדול ביותר של הצבעות בקרב תושבי בת ים, הוחלט להפעיל את הקו בתדירות של אחת לשעתיים מכל כיוון, ארבע פעמים סה"כ בשבת. ביולי 2018 יצא מכרז להפעלת מוניות שירות מטעם משרד התחבורה. בעקבות מכרז זה, הפסיקה העמותה את פעילות הקו.
בנוסף לעמותת נוע תנוע, ב-22 בנובמבר 2019, החל לפעול פיילוט שבראשו עמדו עיריות בגוש דן - תל אביב, קריית אונו, גבעתיים, חולון ורמת השרון. עיריות אלו החליטו להפעיל בחינם 6 קווי אוטובוס בשישי ובשבת שמחברים בין אותן ערים הללו. עיריית בת ים לא נוטלת חלק בפרויקט בשלב זה, אם כי חברי המועצה מקדמים את הנושא.
תחבורה פרטית.
אופניים.
אופנידן.
אופנידן הוא פרויקט הקמת רשת שבילי אופניים בין-עירונית ברחבי גוש דן, שצפוי לקשר בין אזורי מגורים ומרכזי תעסוקה ולהקל על העומס התעבורתי בכבישים.
השביל איילון תחילתו במכללה למינהל בראשון לציון ומסתיים בדרך בן-צבי בתל אביב, מקשר בין הערים ראשון לציון, חולון, בת ים ותל אביב.
כלי רכב פרטיים.
כבישי גישה.
נתיבי איילון עוברים לאורך גבולה המזרחי של בת ים, ומהווים נתיב עיקרי המחבר את העיר לכבישים ארציים. כבישים מקומיים נוספים, כגון שדרות ירושלים מיפו, רחוב יוספטל, ציר סוקולוב ורחוב משה דיין מחולון ודרך הכובשים מראשון לציון, מחברים את בת ים עם הערים הגובלות בה.
פיתוח עתידי.
רכבת קלה - הקו האדום.
עבודות הקו האדום החלו כבר לאחר סיום במכרז, כאשר רוב העבודות התרכזו ברחוב יוספטל והתמקדו בהחלפת תשתית הצנרת והחשמל, ללא פריסה ממשית של מסילות. לאחר כישלון המכרז והלאמת הפרויקט, בשנת 2018 החלו עבודות מחדש על תוואי הרכבת הקלה.
בהמשך העבודות נחסם לתנועה נתיב התחבורה הציבורית ברחוב הרצל, מה שגרם להעברת קווי רחוב הרצל לבלפור והסטת קווי האוטובוס שמגיעים מרחוב עוזיאל ימינה לכיוון כיכר המצבה, ללא מעבר ברחוב בלפור. לתקופה קצרה האוטובוסים עדיין יכלו לעבור ברחוב רוטשילד, עם זאת לאחר תחילת עבודות התוואי ברחוב זה נחסם הרחוב לתנועה והקווים הנוסעים לבת ים כיום עוברים בלעדית דרך שדרות העצמאות, ללא מעבר ברחוב בלפור בקטע העצמאות-רוטשילד.
הקו עתיד להיפתח בנובמבר 2022.
הקו האדום יתחיל בתחנת האוטובוסים המרכזית של פתח תקווה, יעבור דרך בני ברק, תל אביב ויעבור בבת ים דרך שדרות העצמאות עד לדרום העיר.
התחנות בבת ים יוקמו במפלס הרחוב.
התחנות בעיר בת ים: העצמאות, רוטשילד, ז'בוטינסקי, בלפור, בנימין, יוספטל, כ"ט בנובמבר, העמל, הקוממיות.
קו המטרו M3.
קו המטרו M3 הוא קו רכבת תחתית עתידי בגוש דן. הקו יתחיל בבת ים.
מהיר בעיר.
במסגרת פרויקט "מהיר בעיר" של נתיבי איילון שמטרתו להקל על הפקקים בשעות השיא ברחובות מרכזיים ועמוסים, על ידי עידוד תחבורה ציבורית תוך סלילת נתיבי תחבורה ציבורית ייעודיים ברחובות אלו. בבת ים עתידים להיסלל 9.6 ק"מ של נתיבי תחבורה ציבורית ברחובות: הקוממיות, יוספטל, כ"ט בנובמבר, אלי כהן, אנה פרנק, מבצע סיני, אנילביץ', הרב עוזיאל וירושלים. תוכנית נוספת בפרויקט כוללת גם סלילת 2.6 ק"מ של שבילי אופניים עירוניים ברחובות הקוממיות ויוספטל.
בבת ים החלו העבודות במחלף יוספטל, בעיקר בקטע הצמוד למחלף. ברחוב הקוממיות בדרום העיר החלה גם כן העבודה לבניית התשתיות מה שהוביל להחרפת הפקקים בציר כתוצאה מחסימת נתיבים.
יחסי יוון–כווית
יחסי יוון–כווית הם היחסים הדיפלומטיים הרשמיים שבין הרפובליקה ההלנית לבין ממלכת כווית.
סקירה כללית.
הרפובליקה ההלנית כוננה את יחסיה עם ממלכת כווית לראשונה בשנת 1964. השגרירות של יוון בכווית סיטי, בירת כווית, מייצגת את האינטרסים היווניים במדינה. כווית גם היא מיוצגת ביוון באמצעות שגרירות שהיא מחזיקה באתונה. בנוסף לשגרירות היוונית בכווית סיטי, מחזיקה יוון גם משרד לשיתוף פעולה כלכלי.